- San Lucas
- <
- 13
- >

13
Nic'atzin nijal ino'oj y niya' can ri mac
1 Chupan ri tiempo ri' ec'o ca'i-oxi' achi'a' chiri' ri xech'o riq'uin ri Jesús. Rije' xquitzijoj che chi ri Pilato xutak quicamisasic jujun israelitas aj pa departamento Galilea, tok ja yequisuj chicop pa ruvi' ru-altar ri Dios chiri', y romari' ri quiquiq'uel xa jun xu'on riq'uin quiquiq'uel ri chicop.
2 Jac'a ri Jesús quire' xu'ij chique: ¿Rix ninojij chi ri achi'a' ri quiri' chi camic xquik'asaj-e,* Hch. 28:4. más c'o quimac* Jn. 9:2. que chiquivech ri ch'aka' chic aj-Galilea? 3 Man quiri' ta. Y si rix man nijal ta ino'oj richin niya' can ri mac, ja jun rix man xquixcolotaj ta chuvech ri camic. 4 O ri dieciocho vinak ri xerucamisaj ri torre tok xtzak chiquij ri achique lugar c'o-vi ri ya' Siloé,* Neh. 3:15. ¿rix ninojij chi rije' más c'o quimac que chiquivech conojel ri vinak pa tinamit Jerusalem? 5 Man quiri' ta. Y si rix man nijal ta ino'oj richin niya' can ri mac,* Ez. 18:30. ja jun rix man xquixcolotaj ta chuvech ri camic.
Ri mata higo ri man jun ruvech nuya' c'o niketemaj chirij
6 Xutzijoj chic c'a ri ejemplo re' chique, y xu'ij: C'o jun achi ruticon jun mata higo chucojol ri rutico'n, y c'o c'a jun k'ij xerucanoj ruvech ri higo.* Mt. 21:19. Pero man jun ch'uti ruvech xerila'. 7 Ri rajaf ri juyu' xu'ij che ri rusamajinel ri nisamaj pa tico'n: Ri jun mata higo re' más utz nachoy-e. Roma ja oxi' juna' riq'uin re' ri juna-juna' yipe chucanoxic ruvech, y man jun bey nutz'eton jun ch'uti ruvech. ¿Achique nic'atzin ruk'etbeyan ri ulef? 8 Jac'a ri nisamajin ri tico'n xu'ij: Vajaf, taya' chic na can ri juna' re'; ninsirirej na rubu'ic ruxe', y ninya' na abono chuxe'.* Ex. 32:11; Jl. 2:17; He. 7:25. 9 Si nuya' ruvech, utz c'a ri'. Si manak, c'ajari' tachoyo-e, xcha' ri nisamajin ri tico'n.
Pa jun sábado ri k'ij richin uxlanen, ri Jesús nuc'achojrisaj jun ixok luculic rij
10 Pa jun sábado ri k'ij richin uxlanen, ri Jesús yerutijoj ri quimolon-qui' pa jun sinagoga. 11 C'o c'a jun ixok chiquicojol ri ja dieciocho juna' ocunak jun itzel espíritu richin yabil riq'uin, romari' luculic rij, y man juba' nitiquer nipa'e' choj. 12 Jac'a ri Jesús tok xutz'et ri ixok, xroyoj y xu'ij che: Vacami xacolotaj chuvech ri ayabil,* Sal. 107:20; Mt. 8:16. xcha'.
13 Jac'ari' xuya' ruk'a' pa ruvi',* Mr. 16:18; Hch. 9:17. y ri ixok jari' xtiquer xpa'e' choj, y nuya' ruk'ij ri Dios.* Lc. 17:15. 14 Jac'a ri achi principal chiri' pa sinagoga, itzel xuna' chi ri Jesús chupan ri sábado ri k'ij richin uxlanen xuc'achojrisaj ri ixok. Romari' xu'ij chique ri quimolon-qui' chiri': Vaki' k'ij utz chi ni'an samaj, y ja chupan tak ri k'ij ri' quixpe riq'uin ri Jesús richin yixc'achojrises,* Jn. 5:15, 16. y mana-ta chupan ri k'ij richin uxlanen, xcha'.
15 Jac'a ri Ajaf Jesús quire' xu'ij che ri achi: Rat xa ca'i' rupalaj ri yatajin riq'uin. Roma rix masque chupan ri sábado ri k'ij richin uxlanen,* Mt. 12:10; Mr. 3:2; Lc. 6:7; 14:3, 5; Jn. 7:21-24. pero ye'isol-e ri iquiej y ri iváquix richin ne'iya' quiya'. 16 Y ri ixok re' riy-rumam can ri Abraham,* Lc. 19:9; Ro. 4:12-16. ri ja dieciocho juna' ruximon ri Satanás chupan ri yabil. ¿Man utz ta cami chi nicol chuvech ri ruyabil chupan ri k'ij richin uxlanen?
17 Tok ri Jesús xu'ij quiri', conojel ri itzel niquina' che, xeq'uix-ka. Pero conojel ri quimolon-qui' niquicot cánima roma ri nimalaj tak milagros ri yerubanala' ri Jesús chiquivech.
Ri ejemplo pa ruvi' ru-semilla ri mostaza
(Mt. 13:31, 32; Mr. 4:30-32)
18 Jac'ari' tok ri Jesús xu'ij: ¿Achok riq'uin ta cami junan ri ru-gobierno ri Dios? Y, ¿achok riq'uin ta cami ninjunumaj-vi? 19 Yin nin-ij chi junan riq'uin jun ch'uti ruvech ru-semilla mostaza ri xuch'ic can jun vinak pa ruxolal. Tok xq'uiy, hasta achel rupalen jun che' xu'on, y ri chicop c'o quixic' hasta xqui'en quisoc chuk'a'.
Ri ejemplo pa ruvi' ri levadura
(Mt. 13:33)
20 Y ri Jesús xu'ij chic jun bey: ¿Achok riq'uin cami ninjunumaj-vi ru-gobierno ri Dios? 21 Yin nin-ij chi junan riq'uin ri levadura neruc'ama-pe jun ixok y nuyok' chucojol oxi' medida harina richin nuquiraj-ri' chupan ronojel, xcha' ri Jesús.
Ri puerta co'ol ruvech
(Mt. 7:13, 14, 21-23)
22 Tok ri Jesús benak pa bey richin ni'e pa tinamit Jerusalem, rija' nik'ax pa tak tinamit y aldeas richin yerutijoj* Mt. 9:35; Mr. 6:6. can ri vinak riq'uin ruch'abel ri Dios. 23 Jac'ari' tok c'o jun ri quire' x-in-apu che: Ajaf, ¿can juba' cami oc ri xquecolotaj? Y ri Jesús quire' c'a xu'ij chique: 24 Rix titija' ik'ij chi yixoc chupan ri puerta co'ol oc ruvech. Roma nin-ij chive chi eq'uiy xtiquitij quik'ij chi ye'oc chiri', pero man xquetiquer ta.* Jn. 7:34; 8:21; 13:33; Ro. 9:31; 10:2, 3. 25 Roma si xticataj-pe ri rajaf-jay richin xturutz'apij ri puerta,* Mt. 25:10. y c'ajari' xtijo' xquixoc-apu, rix masque quire' xti'ij-apu chuchi' ri puerta: Ajaf, Ajaf, tajaka' ri puerta chikavech* Mt. 25:11. xquixcha', pero rija' xa xtu'ij-pe chive: Yin man veteman ta achique lugar quixpe-vi,* Mt. 7:23. xticha-pe. 26 Jac'ari' rix quire' xti'ij-apu che: Ja roj ri xojva' y xkakum kaya' chavech, y ja ri pa tak bey ri niquimol-vi-qui' ri vinak pa tak katinamit xatijon-vi pa ruvi' ri ruch'abel ri Dios. 27 Jac'a rija' xtu'ij-pe chive: Yin man veteman ta achique lugar quixpe-vi. Quixel-e chinuvech ivonojel rix ri rix banoy itzel tak no'oj,* Sal. 6:8; Mt. 7:23; 25:41. xticha' ri Ajaf. 28 Y tok xque'itz'et ri Abraham, ri Isaac, ri Jacob y conojel ri profetas ri xec'uje' ojer can, chi ec'o pa ru-gobierno ri Ajaf Dios, y nitz'et chi rix xa xixeleses can, chiri' c'a xtoc-vi ok'ej y jach'ach'en eyaj* Mt. 8:11; Mt. 8:12; 13:42; 24:51. ivoma. 29 Roma ec'o xquepe quire' pa norte, quire' pa sur, quire' achique lugar ntel-vi-pe ri k'ij, y quila' achique lugar nika-vi-ka;* Gn. 28:14. conojel re' xquetz'uye-apu chuchi' ru-mesa ri Dios ri nibano chic gobernar pa quivi'. 30 Y tivetemaj chi c'o ri ec'o can ruq'uisbel vacami, xa xqueyo'ox yan chic chi na'ey. Y c'o ri ec'o na'ey, xa xquecanaj can ruq'uisbel,* Mt. 19:30; 20:16; Mr. 10:31. xcha' ri Jesús.
Ri Jesús yerok'ej ri aj-Jerusalem
(Mt. 23:37-39)
31 Chupan ri k'ij ri', ec'o achi'a' fariseos xe'eka riq'uin ri Jesús, y quire' xqui'ij che: Catel-e vave', roma ri Herodes nrojo' yarucamisaj, xecha'.
32 Jac'a ri Jesús xu'ij chique: Quixbin y ti'ij che ri jun satzoy quino'oj vinak ri', chi yin vacami y chua'k c'a yenvelesaj na itzel tak espíritu y c'a nin-en na chique ri yeyavej chi yec'achoj, y c'a cabij ninq'uis rubanic ri samaj. 33 Pero vacami, c'a nic'atzin na yi'e chupan ri nubey, quiri' ri chua'k-cabij. Roma manak che'el chi jun profeta man ta pa Jerusalem xticamises-vi.
34 Jac'ari' tok ri Jesús xu'ij: ¡Aj-Jerusalem, aj-Jerusalem! Rix ri ye'icamisaj ru-profetas ri Dios y ye'ic'akala' che abaj ri yerutak chi'icojol,* 2 Cr. 24:20, 21; Neh. 9:26; Mt. 21:35, 36. yin q'uiy (mul, paj) xinjo' xixinmol achel nu'on jun ec' chique ri ch'utik ral, yerumol chuxe' ruxic', pero rix xa man xijo' ta.* Mt. 23:37. 35 Vacami c'a, ri itinamit xtixutux can roma ri Dios.* Lv. 26:31, 32; Sal. 69:25; Pr. 1:24-30; Is. 1:7; Mi. 3:12. Nin-ij c'a chive chi rix man xquinitz'et ta chic,* Jn. 8:21. c'a ja tok xtuka ri tiempo tok xti'ij: ¡Nimalaj favor c'o pa ruvi' re petenak pa rubi' ri Ajaf Dios!* Sal. 118:26; Mt. 21:9; Lc. 19:38; Jn. 12:13. xquixcha'.

- San Lucas
- <
- 13
- >

*13:2 Hch. 28:4.

*13:2 Jn. 9:2.

*13:4 Neh. 3:15.

*13:5 Ez. 18:30.

*13:6 Mt. 21:19.

*13:8 Ex. 32:11; Jl. 2:17; He. 7:25.

*13:12 Sal. 107:20; Mt. 8:16.

*13:13 Mr. 16:18; Hch. 9:17.

*13:13 Lc. 17:15.

*13:14 Jn. 5:15, 16.

*13:15 Mt. 12:10; Mr. 3:2; Lc. 6:7; 14:3, 5; Jn. 7:21-24.

*13:16 Lc. 19:9; Ro. 4:12-16.

*13:22 Mt. 9:35; Mr. 6:6.

*13:24 Jn. 7:34; 8:21; 13:33; Ro. 9:31; 10:2, 3.

*13:25 Mt. 25:10.

*13:25 Mt. 25:11.

*13:25 Mt. 7:23.

*13:27 Sal. 6:8; Mt. 7:23; 25:41.

*13:28 Mt. 8:11; Mt. 8:12; 13:42; 24:51.

*13:29 Gn. 28:14.

*13:30 Mt. 19:30; 20:16; Mr. 10:31.

*13:34 2 Cr. 24:20, 21; Neh. 9:26; Mt. 21:35, 36.

*13:34 Mt. 23:37.

*13:35 Lv. 26:31, 32; Sal. 69:25; Pr. 1:24-30; Is. 1:7; Mi. 3:12.

*13:35 Jn. 8:21.

*13:35 Sal. 118:26; Mt. 21:9; Lc. 19:38; Jn. 12:13.

© 2007 WBT